Leserinnlegg/kronikk - Fasteaksjonen 2025

· Sendes din lokalavis 1-2 uker før aksjonen. Signeres av lokal aksjonsleder og evt. regionkonsulent.

Du kan gjøre en forskjell!

Kriger og konflikt, politiske spenninger og klimaendringer – verden føles mer urolig enn på lenge. Akkurat nå trengs din og min hjelp mer enn noen gang.

Krigen i Gaza og krigen i Ukraina har preget nyhetsbildet lenge. Rapporter om tørke, flom, branner og rekordhete kommer stadig, og fra mange kanter av verden. Samtidig pågår en rekke enorme humanitære kriser vi knapt hører om, som krigen i Sudan. På toppen av dette ser vi nå dramatiske kutt i bistand til verdens fattige fra den største bidragsyteren av alle, USA.

Det er lett å bli motløs. Men det er nettopp i disse dager vi må samle alle gode krefter og gjøre hva vi kan for de mest sårbare. Du har mulighet til å være med på å gjøre en forskjell. Landets nest største bøsseaksjon er i gang – Kirkens Nødhjelps fasteaksjon.

To uker før påske hvert eneste år, går rundt 40.000 bøssebærere fra dør til dør over hele landet og samler inn penger til Kirkens Nødhjelps arbeid. I flere tiår har norske konfirmanter vært med på denne enorme dugnaden, som gjør det mulig å rykke i kriser. I vår menighet, xxxxxx, skal vi gjøre xxxxx i tidsrommet xxxxxxx.

Med penger fra denne innsamlingsaksjonen har det vært mulig å være til stede for millioner av mennesker som trenger det mest.

Kirkens Nødhjelp nådde for eksempel ut til over en halv million mennesker i Gaza i fjor med blant annet vann, mat og hygienepakker. Vi deler ut nødhjelp til krigsofre i Sudan, og i Ukraina bidrar vi blant annet med vann, arbeid på mental helse og gjenoppbygging av infrastruktur.

I Zambia og store deler av sørlige Afrika har det vært en langvarig tørke. Mange avlinger har kollapset, men mennesker som fått tilgang til vann og lært klimasmart landbruk, har likevel klart å dyrke mat. Blant dem er Prevencia på 13 år og familien hennes, som Kirkens Nødhjelp har møtt i forbindelse med fasteaksjonen.

Fordi de har klart å dyrke grønnsaker, har de unngått sult, og de har fått inntekter. Derfor har tenåringen fått både sko, klær og skolebøker av moren sin.

Takket være det store engasjementet til konfirmanter og menigheter, kan mennesker få et bedre liv.

Vi ser at det nytter! Vi håper du også vil være med på å gjøre en forskjell.